John Elkann

John Elkann (1976–) er en amerikansk-italiensk forretningsmann, siden 2010 styreformann i Fiat, som eier store deler av Italias bilproduksjon, massemedier og annet.

Han er sønn av baronesse Margherite Agnelli de Pahlen (født 1955) og den fransk-italienske forfatteren Alain Elkann (født 1950). Moren er datter av Gianni Agnelli (1921–2003) som var styreformann i Fiat fra 1966 til 1996. John Elkann ble med i Fiat-styret allerede i 1997. Etter studier i Paris og ingeniørledelse ved Politecnico di Torino 2000, jobbet han for General Electric et par år før han fikk jobb i det Agnelli-kontrollerte investerings-selskapet Exor med hovedkvarter i Torino, der han i 2010 ble styreformann. Elkann har flere styreverv, deriblant for Juventus. Han etterfulgte i 2018 Sergio Marchionne som styreleder i Ferrari.

Han er gift med aristokraten Lavinia Borromeo (født 1978) og bror til veskedesigner og Fiats reklamesjef Lapo Elkann (født 1977) og filmprodusent Ginevra Elkann (født 1979).

Referanser 

Italienske forretningsfolk
Personer tilknyttet Fiat
Personer fra New York City

Fødsler i 1976